กรมควบคุมมลพิษ รายงานปริมาณค่าฝุ่นละออง PM 2.5 พื้นที่กรุงเทพมหานครและปริมณฑล ทรงตัวอยู่ในเกณฑ์ดี โดยยังดำเนินมาตรการป้องกันและลดปัญหาฝุ่นละอองอย่างเข้มข้น
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ (27 ก.พ.62) ภาพรวมคุณภาพอากาศอยู่ในระดับดีมากถึงคุณภาพดี โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 16-36 ไมโครกรัมต่อลูกบาศก์เมตร ซึ่งปริมาณฝุ่นละอองทรงตัวไม่เปลี่ยนแปลงมากนักจากเมื่อวานที่ผ่านมา (26 ก.พ.62) อยู่ในเกณฑ์มาตรฐาน เนื่องจากลมตะวันออกเฉียงใต้พัดปกคลุมพื้นที่มีกำลังพอสมควร มีฝนร้อยละ10 ของพื้นที่กรุงเทพมหานคร ส่งผลดีต่อการกระจายตัวของฝุ่นละอองช่วยบรรเทาปัญหา PM2.5 และจากการดำเนินมาตรการป้องกันและลดปัญหาฝุ่นละอองของหน่วยงานต่างๆอย่างต่อเนื่อง จะทำให้ปริมาณฝุ่น PM2.5 ยังคงอยู่         ทั้งนี้ คาดการณ์วันพรุ่งนี้ (28 ก.พ.62) จากโมเดลคาดการณ์ปริมาณฝุ่น PM2.5 ของ คพ. มีแนวโน้มไม่เปลี่ยนแปลงมากนัก ซึ่งจากการดำเนินมาตรการป้องกันและลดปัญหาฝุ่นละอองของหน่วยงานต่างๆ อย่างเข้มงวด จะช่วยให้ปริมาณฝุ่นละอองลดลง        ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญหาฝุ่นละออง PM 2.5 อย่างต่อเนื่องด้วยมาตรการเร่งด่วน เพื่อควบคุมปริมาณฝุ่นละออง PM2.5 ไม่ให้เกินค่ามาตรฐาน เช่น ตั้งจุดตรวจรถยนต์วัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร         สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com